Caesar ā multīs senātōribus necātus erat: inter hōs erant Brūtus et Cassius. ‘Caesar,’ clāmantes inquiunt, ‘rēx esse omnium Rōmānōrum volēbat; Caesar dominus cīvium esse cupiēbat. itaque Caesarem interfēcimus et rem pūblicam līberāvimus.’

Octāviānus, tamen, post mortem Caesaris, īrātissimus erat: eōs, quī parentem necāverant, occīdere volēbat. ‘Caesar,’ inquit, ‘clārissimus et optimus erat; Caesar prō patriā multa bella fortissimē gessit. illī cīvēs, quī Caesarem interfēcērunt, mihī patriaeque hostēs sunt et illī, quī patriam amant, nunc mihī auxilium dare dēbent.’ inter Rōmānōs, duo senātōrēs, Lepidus et Antōnius nōmine, potentissimī erant. ‘sociī tibī erimus,’ inquiunt, ‘et cum eīs quī Caesarem necāvērunt pugnābimus.’

Philippīs erat proelium maximum: multī occīsī sunt. inter mortuōs erat Brūtus. ‘mihī caput Brūtī date!’ saevissimē clāmāvit Octāviānus, ‘et ego caput Brūtī Rōmam mittam. prope statuam Caesaris caput Brūtī pōnam. caput Brūtī omnibus cīvibus ostendam. Brūtus parentem meum interfēcit et nunc Brūtus ipse quoque interfectus est.’

decem annōs Octāviānus et Lepidus et Antōnius sociī erant. amīcōs illōrum, quī Caesarem interfēcērunt, quoque saevissimē pūnīvērunt. ‘propter mortem Caesaris vīllās dēlēbō, pecūniam capiam, fīliōs et patrēs interficiam,’ clāmāvit Octāviānus; ‘propter mortem Caesaris multī perībunt.’ plūrimī cīvēs crūdēliter et saevissimē occīsī sunt: inter hōs erat Cicerō.

multī cīvēs lacrimābant et haec putābant: ‘Rōmae nōn tūtī sumus. saepius cīvēs ā cīvibus interfectī sunt.’ Octāviānus, tamen, gaudēbat: ‘eī, quī Caesarem interfēcērunt, potestātem sibi cupiēbant. patriam nōn amābant: volēbant dominī patriae esse, nōn cīvēs. inimīcōs pūnīvī et patriam līberāvī.’